དབང་ནི་གཞན་མ་མཆིས།།འདུན་དང་སྨོན་ལམ་རྒྱ་ཆེ་བདག་ལ་མཆིས།།བདག་གི་སྤྱོད་པ་ཤཱཀྱ་སེང་གེས་མཁྱེན།།བདག་ནི་ཚིག་ལ་གཙོར་འཛིན་མ་ལགས་ཀྱིས།།མི་དབང་སྒྲུབ་པ་བདག་ལ་མྱུར་དུ་གསུངས།།སངས་རྒྱས་ཐེག་པར་གཅེས་སྤྲས་བགྱིད།།ཡོངས་སུ་སྡུད་པའི་ཆོས་རྣམས་གང་།།ཆོས་རྣམས་ཀུན་གྱི་མཐར་ཕྱིན་པ།།དཔའ་བོ་ཆེན་པོ་ལུང་བསྟན་གསོལ།།ཅི་ནས་མིས་བསྟེན་ཤེས་རབ་རྣོར་འགྱུར་ཞིང་།།མི་བཟད་འཇིགས་དང་བྲལ་ཏེ་མི་སྐྲག་པས།།ཚུལ་ཁྲིམས་ཕུང་པོ་གཏོང་བར་མི་བགྱིད་ཅིང་།།རྒྱགས་དང་ཞེ་སྡང་གཏི་མུག་ཆགས་བྲལ་ཏེ།།ཉེས་པ་ཀུན་ཞི་སྤྱད་པ་སྤྱོད་པ་ཡི།།ཕན་པར་བགྱིད་པའི་ཆོས་རྣམས་བདག་ལ་གསུངས།།ཇི་ལྟར་ཚུལ་ཁྲིམས་མི་གཏོང་ཞིང་།།ཇི་ལྟར་བསམ་གཏན་འདོར་མི་འགྱུར།།དགོན་པ་ལ་ནི་ཇི་ལྟར་བསྟེན།།ཤེས་རབ་དག་གིས་ཇི་ལྟར་འཕེལ།།ཇི་ལྟར་སྟོབས་བཅུའི་བསྟན་པ་རྒྱ་ཆེ་ལ།།ཚུལ་ཁྲིམས་སྲུང་ཞིང་མངོན་དགའ་རྙེད་པར་འགྱུར།།ཇི་ལྟར་ཚུལ་ཁྲིམས་ཕུང་པོ་སྐྱོན་མེད་འགྱུར།།ཇི་ལྟར་འདུས་བྱས་རང་བཞིན་འཇལ་བར་འགྱུར།།ཇི་ལྟར་ལུས་དང་ངག་གིས་ཀྱང་།།མཁས་པ་རྣམ་པར་དག་པར་འགྱུར།།ཀུན་ནས་ཉོན་མོངས་མེད་སེམས་ཀྱིས།།སངས་རྒྱས་ཡེ་ཤེས་ཚོལ་བར་འགྱུར།།ལུས་ཀྱི་ལས་ནི་ཇི་ལྟར་རྣམ་དག་འགྱུར།།ཚིག་གི་སྐྱོན་ནི་ཇི་ལྟར་སྤངས་པར་འགྱུར།།ཇི་ལྟར་སེམས་ལ་ཉོན་མོངས་མེད་པར་འགྱུར།།སྐྱེས་མཆོག་ཞུས་པ་བདག་ལ་ལུང་བསྟན་གསོལ།།དེ་སྐད་ཅེས་གསོལ་པ་དང་།བཅོམ་ལྡན་འདས་ཀྱིས་ཟླ་འོད་གཞོན་ནུར་གྱུར་པ་ལ་འདི་སྐད་ཅེས་བཀའ་སྩལ་ཏོ།།གཞོན་ནུ་བྱང་ཆུབ་སེམས་དཔའ་སེམས་དཔའ་ཆེན་པོ་ཆོས་གཅིག་དང་ལྡན་ན་ཡོན་ཏན་འདི་དག་ཐོབ་པར་འགྱུར་ཞིང་མྱུར་དུ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་པར་རྫོགས་པར་འཚང་རྒྱ་བར་འགྱུར་རོ།།ཆོས་གཅིག་པོ་གང་ཞེ་ན།གཞོན་ནུ་འདི་ལ་བྱང་ཆུབ་སེམས་དཔའ་སེམས་དཔའ་ཆེན་པོ་སེམས་ཅན་ཐམས་ཅད་ལ་སེམས་སྙོམས་པ་ཡིན།ཕན་པའི་སེམས་དང་ཁོང་ཁྲོ་བ་མེད་པའི་སེམས་དང་མི་མཉམ་པ་མེད་པའི་སེམས་ཡིན་ཏེ།གཞོན་ནུ་བྱང་ཆུབ་སེམས་དཔའ་སེམས་དཔའ་ཆེན་པོ་ཆོས་གཅིག་པོ་འདི་དང་